kardosdrur/scandi-wiki huggingface dataset:
Serendipitet

Serendipitet er det at finde uden at søge, men derefter også at erkende værdien i det, man har fundet, sådan at det ses i et helt nyt lys. To af det 20. århundredes store opdagelser, røntgenstrålerne og penicillinet, blev gjort ved opmærksomhed over for tilfældigheder og uventede resultater under laboratorieforsøg.

Andre eksempler: Newton erkendte tyngdekraften grundet nedfaldsfrugt. - og Charles Goodyear opdagede vulkaniseret gummi, fordi han utilsigtet lagde svovl og gummi på en varmeplade. Kosmisk baggrundsstråling blev opdaget af Arno Penzias og Robert Wilson ved serendipitet og de fik en nobelpris for det.

Ifølge videnskab.dk kan følgende formel opstilles for serendipitet: Indsigt + erfaring + held + tilfældighed = serendipitet.

Oprindelse 
Ordet 'serendipitet' stammer fra engelsk (serendipity), og det kan føres præcist tilbage til Horace Walpole (1717-1797), der i et brev til en god ven i 1754 ville beskrive et heldigt fund, og i denne forbindelse dannede ordet serendipity ud fra titlen på et persisk eventyr oversat fra italiensk til engelsk, The Three Princes of Serendip, som han havde læst som barn. Serendip er et gammelt persisk navn for Sri Lanka. Eventyrets tre hovedpersoner havde den særlige evne til at finde det usøgte, og ud fra skarpsindige iagttagelser formåede de ved deduktion og syntese at slutte sig til fakta, de ikke direkte havde været i berøring med.

Eksempel fra litteraturen 
Før i tiden sagde man, at den slags var et udtryk for børns måde at lege på, men i dag ved man bedre. H.C. Andersens anti-helt, Klods-Hans, viser et oplagt eksempel på en adfærd, vi kan kalde 'serendipitetisk' eller 'serendipitiv'. Det tilsyneladende tumpede var ikke så dumt endda: da han gemte mudderet og den døde krage og red af sted på geden til hoffet for at fri til prinsessen, viste det sig, at det alt sammen kunne bruges til noget godt. Eventyret handler på overfladen om den ringeagtede brors held og lykke, men det kan også læses symbolsk, dvs. som Andersens indforståede hyldest til serendipitet.

Arthur Conan Doyles fænomenale detektiv, Sherlock Holmes, gjorde begrebet kendt og brugbart, men også inden for natur- og humanvidenskaberne kender man til serendipitet.

Citater 
 Benny Andersen: "Man søger et ord og finder et sprog."
 Pablo Picasso: "Jeg søger ikke, jeg finder."

Se også 
 Emergens
 Katalysator (kemi)

Referencer

Eksterne henvisninger 
 psykologibasen.dk: Serendipitet 
 skeptica.dk 
 sindoe.dk: Essay om Serendipitet
 08 oktober 2018, videnskab.dk: Serendipitet: Sådan førte nervetråde fra strandkrabber til dansk Nobelpris

Videnskabelig metode
Erkendelsesteori
Maria Emilia Zoëga

Maria Emilia Zoëga, kaldet Mimma, (1801-1868) var datter af arkæologen Georg Zoëga (1755-1809) og hans italienske hustru Maria Pietruccioli (død 1807). Efter forældrenes død kom Mimma Zoëga i pleje hos Constantin og Friederike Brun, hvis sommerresidens var Sophienholm ved Bagsværd Sø, medens de om vinteren boede i Moltkes Palæ i Bredgade.

Fru Brun medtog undertiden Mimma på sine rejser, hvad der er baggrunden for at maleren J.L. Lund i 1818, da han opholdt sig i Italien, anvendte Mimma Zoëga og Frederikke Brun som modeller i billedet.

"Zoëga efterlod sig ved sin Død to Døtre og en Søn, for hvis Fremtid han var meget bekymret. Han kunne have sparet sig det. Regeringen bestemte, at Zoëgas Gage fremdeles skulde tilfalde hans Børn: 500 Rdl. til Sønnen til han blev 21 Aar ..., 200 Rdl. til hver af Døtrene til de blev gift, og 1000 Rdl. i Medgift. Den ene Datter giftede sig senere og fik sin Medgift udbetalt; den anden døde ugift her i Landet 1868 og oppebar sin Pension til sin Død". (Citeret fra A.B. Drachmann, "Georg Zoëga" (Tale ved Universitetets Mindefest d. 20. Febr. 1909 [100-året for Zoëgas død]; i hans Udvalgte Afhandlinger, 1911, p. 229).)

Myte om faderskab 
En påstand om at Mimma Zoëga var Thorvaldsens "uægte" datter er ikke underbygget med kilder (endsige fundet nævnt i Thorvaldsen-litteraturen). Rimeligvis er det en fantasifuld konstruktion – eller en ren forveksling.

Note 

Danskere i 1800-tallet
Jerntræ

Jerntræ (Lophira alata tidligere Casuarina) – også kaldet Azobé – vokser i Vestafrika. Træet bliver op til 50 meter højt. Veddet har en holdbarhed nogenlunde som egs. Det er særdeles anvendeligt som byggemateriale i havnebygning. Derimod er det stort set uegnet som snedkermateriale.

Træer
Nytteplanter fra Afrika
Nitrogenfikserende planter
Fugleøjebusk-familien

Fugleøjebusk-familien (Ochnaceae) er tropisk og mest udbredt i Sydamerika. Familien rummer ca. 53 slægter og 600 arter. Her omtales kun de slægter, som har økonomisk betydning i Danmark.

 Jerntræ-slægten (Lophira)
Jerntræ-slægten

Jerntræ-slægten (Lophira) er tropisk og udbredt i Afrika. Her nævnes kun den ene art, som har økonomisk betydning i Danmark.

 Jerntræ (Lophira alata)

Fugleøjebusk-familien
Tversted (flertydig)

Tversted henviser til forskellige geografiske lokaliteter i og omkring byen Tversted i Hjørring Kommune.
 Tversted – by beliggende i den nordlige del af Vendsyssel ud til Tannis Bugt.
 Tversted Sogn – Hjørring Kommune, Horns Herred i det tidligere Hjørring Amt.
 Tversted Kirke – beliggende i byen Tversted.
 Tversted Plantage – beliggende i den nordlige del af Vendsyssel, ca. 4 km øst for Tversted by.
 Tversted Rimmer – beliggende øst for Tversted by.
 Tversted-søerne – beliggende i Tversted Plantage.
Pima-apacher

Pima-apacher – nordamerikansk stamme af Uto-Aztecan sprogfamilien i det sydvestlige kulturelle område, som lever i Salt River- og Gila Riverdalen i det sydlige Arizona, USA. Traditionelt levede Pima tæt ved flodbredderne og dyrkede landbrug. Deres landbrugsmetoder var helt anderledes end hos andre indianere i de Forenede Stater. Fx gravede Pima vandingskanaler med træværktøj. De levede i landsbyer styret af en valgt høvding. Deres hjem var enkeltfamiliehuse bygget af mudder og halm. Den første kontakt, som stammen havde med europæere, var med jesuitermissionæren Francisco Eusebio Kino i 1697. På det tidspunkt var deres antal omkring 4000 mennesker. I 1990 var de 14.431, og de fleste af dem lever i Salt River-reservatet og Gila River-reservatet.

Se også 
 Apache

Kilde/Ekstern henvisning 
 I bil igennem Arizona 

Apacher
Mølle (spil)

Mølle er et brætspil for to personer, hvor man ved at placere tre af sine brikker på stribe – en såkaldt "mølle" - kan fjerne en af modspillerens brikker. Målet med spillet er at reducere modspilleren til to brikker eller blokere alle modspillerens træk.

Bræt 

Spillet spilles på et særligt bræt.

Brikker 
Hver spiller har ni brikker. Alle brikker har samme egenskaber. Typisk er brikkerne sorte og hvide.

Spillets gang 
Spillerne placerer skiftevis en brik på brættet. Brikken skal placeres på et af de 24 steder (kryds), hvor en lodret og en vandret linje mødes. Hvis man får placeret tre af sine brikker på stribe, har man en "mølle" og må fjerne en af modspillerens brikker. Dog skal man fjerne en brik, der ikke indgår i en "mølle", hvis det er muligt. Indgår alle modstandernes brikker i møller må man gerne fjerne én af dem.

Når alle brikker er placeret, ændres spillet, således at man må flytte en brik til et nabokryds. Man må ikke hoppe over brikker. Hvis man åbner en mølle kan man i næste træk lukke den igen og derved danne en mølle og fjerne en af modstandernes brikker.

Den optimale strategi er at placere sine brikker således at man har tre brikker i en mølle og kan flytte den ene af disse over til to andre, så denne brik kommer til at indgå i en ny mølle. Så kan man fjerne en af modstanderens brikker i hvert træk. Denne kombinationen kaldes en "svikmølle" eller en "dobbeltmølle" og en spiller der får dannet en sådan vil oftest vinde spillet.

Når den ene spiller kun har tre brikker tilbage, må dennes brikker "springe" – de behøver således ikke følge linjerne, men kan flyttes til ethvert ledigt kryds.

Når den ene spiller kun har to brikker tilbage, eller hvis man ikke kan flytte sine brikker fordi modstanderen har blokeret dem, så har man tabt.

I oktober 1993 fandt Ralph Gasser at mølle ender uafgjort hvis begge spillere spiller optimalt. Gasser udviklede desuden en AI kaldet Bushy som betragtes som verdens stærkeste spiller.

Svikmøller 
Når ens modspiller har en svikmølle, er det overordentlig ubehageligt. Dette har ført til at en "svikmølle" i overført betydning er en ond situation, man ikke kan gøre noget for at komme ud af – en ond cirkel.

Svikmøllen er et dansk satirisk hæfte, som udkommer hvert år op til jul.

Brætspil
Frelse

Betegnelsen Frelse kendes fra de mange frelsesreligioner, hvor frelsen består i, at den troende udfries fra den fortabelse, der følger med synd. Når man er frelst, kommer man i Himlen, Paradis, Nirvana, mv. - alt efter hvilken betegnelse man har for frelsestilstanden.

Religion
Profeti
Perikles

Perikles (ca. 495 f.Kr. – 429 f.Kr.) var en græsk politiker, general og leder af folkepartiet i Athen, som fik magten i 462 f.Kr. 

Han var leder af Athens demokrati. Perikles gav folket medbestemmelse, mens hans diametrale modsætning i Sparta betvang det. 

Perikles' mål var at gøre Athen til den førende græske stat. Da fredsaftalen mellem Sparta og Athen 446-445 f.kr. blev brudt pga. Athens voksende flåde, førte modsætningerne til den peloponnesiske krig. Krigen svækkede folkets tro på Perikles, men han blev valgt igen i 429 f.Kr., dog kun som strateg. I en gravtale til det athenske folk (gengivet af historikeren Thukydid) i begyndelsen af bogen om den peloponnesiske krig (ca. 431 f. kr.), priste Perikles Athen for dets åbenhed og veludviklede demokrati. (Uddrag af denne tale blev hængt op i alle engelske busser under 1. verdenskrig for at minde briterne om, hvad de kæmpede for.) 

Perikles udsmykkede Athen i samarbejde med kunstneren Fidias. Han lod bl.a. opføre Parthenon på Akropolis som et monument over Athens sejr i perserkrigene.

Perikles døde af pest kort efter krigens begyndelse.

Politikere fra antikkens Grækenland
Tjek fødsels- og dødsår
Morituri te salutant

Morituri te salutant! (alternativ: ”Ave Caesar, morituri te salutant!”, ”Ave Caesar! Nos Morituri te Salutamus!”) “(Vær hilset Cæsar,) de der skal dø, hilser dig.”

Ifølge populærkulturen det udråb gladiatorerne kom med når de passerede kejserens plads på vej til arenaen med gladiatorkampe i Rom. 

Det er dog stærkt tvivlsomt om der var tale om et fast ritual. Citatet forekommer kun hos Suetonius (Vitae Caesarum, Claudius, kap. 21), som beskriver en scene hvor et antal dødsdømte fanger er blevet beordret til at kæmpe i arenaen. I stedet gik fangerne frem til kejserens højsæde:

”Da de dødsdømte råbte: ”Vær hilset Cæsar, de der skal dø, hilser dig!” svarede kejser Claudius: ”Eller ikke””

Dette valgte fangerne at fortolke som en benådning, og de kæmpede uden at gøre skade på hinanden, indtil de blev tvunget til dræbe hinanden. Tilsyneladende havde de dog i et vist omfang vakt Claudius' velvilje, og episoden endte formentlig ganske usædvanligt med en massebenådning af de overlevende.

I andre sammenhænge 
Morituri te salutant indgår som sidste linje af titelmelodien på lokumslatin til Lars Von Triers' Riget.

Eksterne henvisninger 
 Vitae Caesarum, Claudius (Kejsernes liv, Claudius), kap 21. (engelsk)
 Vitae Caesarum, Claudius (Kejsernes liv, Claudius), kap 21. (latin)

Latinske vendinger
Francisco Eusebio Kino

Francisco Eusebio Kino (Eusebius Franz Kühn) (10. august 1645 i Segno – 15. marts 1711) var en italiensk forsker, kartograf og missionær i det sydvestlige Nordamerika. Uddannet i matematik og astronomi på jesuitskoler i Italien og Tyskland. Kino (udtales som Chini, Chino, eller Quino) blev medlem af jesuiterordenen i 1669. I 1681 ankom han til Ny Spanien (nu Mexico), og i 1682 udgav han et hæfte i Mexico City, som indeholdt hans observationer af kometen i Cadiz i Spanien i 1680.

Senere, som korttegner og jesuit, og for at undersøge mulighederne for byggeri af en mission i Baja California, begyndte Kino i 1682 arbejdet, som optog ham resten af hans liv i regionen kendt som Pimería Alta (nu den sydlige del af Arizona og det meste af den mexicanske stat Sonora). Kino tilbragte næsten 30 år med at tegne kort, grundlægge missioner, som senere blev til landsbyer og byer, og introducerede landbrug og kvægavl for de oprindelige amerikanere (indianerne).

Eksterne henvisninger 
 

Personer i USA's historie
Opdagelsesrejsende fra Italien
Kristne missionærer
Tversted-søerne

Tversted-søerne er to søer, der er opstået ved en opdæmning af det lille bækløb Hvarrebæk. Dæmningen, der blev opført i årene 1948 og 1952, ligger tæt på kysten. Søerne er beliggende i Tversted Plantage, umiddelbart øst for Tversted by i Vendsyssel.

Området er et af landsdelens mest besøgte turistområder og er tilholdssted for gråænder, blishøns, rørhøns og knopsvaner.

Naturområder i Nordjylland
Søer i Hjørring Kommune
Ib Hansen (operasanger)

Ib Hansen (22. december 1928  i Vanløse – 24. februar 2013 i Asserbo) var en dansk operasanger og og kongelig kammersanger.

Før han debuterede som sanger var han vaskebilschauffør. I 1958 debuterede han på Det kongelige Teater i titelpartiet i Gianni Schicchi (Puccini). Både hans sanglige og dramatiske evner kom allerede her til deres ret. Ib Hansens stemme var i starten af karrieren en lys baryton, men udviklede sig med tiden til basbaryton. Ib Hansen var i sin tid en af Danmarks mest skattede sangere og var en af teatrets hovedkræfter frem til sin afsked i 1994.

Gennem sin karriere optrådte han i cirka 50 operapartier, dog med vægten lagt på værker af Puccini,  Mozart og Verdi. Orestes i Iphigenia på Tauris (Gluck), Anckarström i Maskeballet (Verdi), Scarpia i Tosca (Puccini), Henrik og siden Jeronimus i Maskarade (Carl Nielsen), Harlekin i Ariadne på Naxos (Richard Strauss). 

Han har også optrådt i Wagner-operaer, ligesom han har en række pladeindspilninger bag sig – også med danske sange.

I 1966 deltog han i Dansk Melodi Grand Prix med sangen "Lille veninde".

Hansen fik også roller i tre, stilmæssigt forskellige, spillefilm: Kvindelist og kærlighed fra 1960, Olsen-bandens flugt over plankeværket fra 1981 og Epidemic fra 1987. Udover det synger han sangen "farvel lille pige farvel" fra fimen tre små piger fra 1966.

Ib Hansen fik flere ærestitler: kongelig kammersanger og kommandør af Dannebrogordenen. Han blev 1. september 1953 gift med Lillian Ingrid Perlt (29-10-1931). Ægteskabet blev opløst i 1970. Den 28. februar 1971 blev han gift i Holmens Kirke med kontorassistent Anne-Lise Ingvardsen (16-10-1938). Ib Hansen døde den 24. februar 2013, 84 år gammel.

Æresbevisninger 
 1974 Kongelig kammersanger
 1998 Kommandør af Dannebrogordenen 1998.

Kilder

Eksterne henvisninger 
 
 

Operasangere fra Danmark
Kommandører af Dannebrog
Personer fra København
Personer i Dansk Biografisk Leksikon
Kongelige kammersangere
Personer i Kraks Blå Bog (afdøde)
Danskere i 1900-tallet
Modtagere af Ole Haslunds Kunstnerfonds legat
Deltagere ved Dansk Melodi Grand Prix 1966
La Glace

La Glace er navnet på et konditori beliggende på Skoubogade i det indre København.

Historie 
Konditoriet blev grundlagt den 8. oktober 1870 og er et af de ældste konditorier i Danmark. Forretningen er specielt berømt for dens brede udvalg af lagkager.

Konditoriet er berømt for sine lagkager, og særligt deres sportskage, der blev opfundet til Otto Benzons satiriske anti-Estrupske teaterstykke Sportsmænd, der havde premiere den 18. november 1891 på Folketeatret i Nørregade.

Under sine studier arbejdede Claus Hjort Frederiksen som kageudbringer for konditoriet.

I 1978 blev forretningen overtaget af forsvarsadvokat Merethe Stagetorn. I 1989 overlod hun ledelsen til sin datter, der købte virksomheden.

I forbindelse med konditoriets 120 års jubilæum i 1990 forsøgte man sig med endnu en forretning ved Nyhavn, men måtte ret hurtigt konstatere, at det ikke blev den store succes. Efter få år lukkede man og koncentrerer sig nu om den oprindelige forretning ved Strøget.

Madprogrammet Spise med Price med James og Adam Price lavede en Sportskage i programmet La Dolce Vida, der blev sendt første gang i oktober 2010. Kagen er en af konditoriets mest berømte, og for at sammenligne havde de også anskaffet en original kage fra La Glace.

I foråret 2013 blev programserien Konditoriet sendt på DR1, der omhandlede La Glace. Programmet fik massiv kritik for at reklamere for La Glace.
Som følge af kritikken blev serien derfor ikke fulgt op endnu en sæson.

Anerkendelse 
I februar 2019 blev La Glace nævnt som ét af de fem bedste steder i København at få fastelavnsboller på MigogKbh.dk.

Litteratur 
 Marianne Stagetorn Kolos; Bogen La Glace – konditoriet i den moderne tidslomme, People's Press, 2017. 
 Marianne Stagetorn Kolos; Conditoriet La Glace: en rejse gennem de første 140 år, La Glace, 2010.
 Hans Lassen; La Glace: kager i hundrede år: 1870 – 8. oktober – 1970, La Glace, 1970.

Referencer

Eksterne henvisninger 

 La Glace – Officiel hjemmeside

Indre By (København)
Caféer i Danmark
Konditorier
Danske virksomheder etableret i 1870
Lars Højer Nielsen

Lars Højer Nielsen (født 8. december 1970) er en dansk tidligere fodboldspiller, der nu er chefscout i F.C. København. 

Han var kendt for at være en dygtig frisparksskytte.

Han har tidligere ført Boldklubben Skjolds herrehold fra Danmarksserien til 1. division som spillende træner.

Klubber som spiller 
 2000-03 Boldklubben Skjold - spillende træner
 1992-99 FC København – 211 kampe / 66 mål (var topscorer i klubben i 1994, 1995 og 1996)
 1984-92 B 1903
 1976-84 Boldklubben Heimdal

Klubber som træner 
2005-06 Boldklubben Skjold damer - oprykning til Elitedivisionen

2000-05 Boldklubben Skjold herre - 2001 oprykning til 2. division - 2002 oprykning til 1. division

Hæder

Titler 
 Dansk mester med F.C. København i 1993 
 Dansk pokalvinder med F.C. København i 1995 og 1997

Priser 
 Årets dame træner i Danmark i 2006
 Årets spiller i FC København i 1994
 Årets spiller i B1903 i 1989

Eksterne henvisninger 
 

Fodboldspillere fra Danmark
Fodboldspillere fra FC København
Fodboldlandsholdsspillere fra Danmark
Personer fra København
Deltagere for Danmark ved sommer-OL 1992
Sibusiso Zuma

Sibusiso Wiseman Zuma (født 23. juni 1975) er en sydafrikansk tidligere fodboldspiller, der spillede i en række forskellige klubber, herunder danske F.C. København og på det sydafrikanske landshold. Zuma spillede som angriber, men blev også benyttet på midtbanen.

Han er mest kendt for sit saksesparkmål for FCK mod Brøndby i "guldfinalen" i 2001 som afgjorde mesterskabet.

Karriere 
Zuma begyndte sin karriere for de sydafrikanske klubber Mighty Pa, African Wanderers og Orlando Pirates. I juni 2000 kom han til den danske klub FC København, hvor han blomstrede som spiller. Han hjalp klubben med at vinde sit andet danske fodboldmesterskab og blev stemt ind i klubbens hall of fame for sin fremragende indsats i løbet af 2004-05 sæsonen. Efter 5 ½ år i FC København blev Zuma solgt til den tyske Bundesligaklub Arminia Bielefeld for 1 million euro i juli 2005.

Mamelodi Sundowns 
Den 21. juni 2008 skrev Sibusiso Zuma kontrakt med den sydafrikanske klub Mamelodi Sundowns. Han forlod klubben igen i sommeren 2009, og i oktober 2009 endte en prøvetræning i danske FC Nordsjælland med, at han skrev kontrakt med klubben og vendte tilbage til dansk fodbold.

FC Nordsjælland 
Den 16. oktober skrev han en et-årig kontrakt med den danske klub FC Nordsjælland. Den 8. november 2009 scorede Zuma sit første og eneste mål for FC Nordsjælland i klubbens 1-0 sejr over SønderjyskE. Zumas kontrakt udløb i 2010, og FC Nordsjælland valgte ikke at forlænge den.

Vasco da Gama 
Den 2. august 2010 skrev Zuma en et-årig kontrakt med den sydafrikanske klub Vasco da Gama.

Super Sport United 
Zuma sluttede karrieren af i sydafrikanske Super Sport United. Kontrakten ophørte i sommeren 2014 og indstillede officielt karrieren i februar 2015 i en alder af 39 år.

Landsholdskarriere 
Han har repræsenteret Sydafrika i 67 kampe. Han spillede for sit land ved VM i fodbold 2002. Zuma var anfører på Sydafrikas fodboldlandshold i 2006 ved African Cup of Nations-turneringen.

Skudhændelsen i 2007 
Den 25. juni 2007 blev det rapporteret, at Zuma havde været involveret i en hændelse i sit hjemland Sydafrika. Efter et skænderi var der påstande om, at han truede med at skyde en gruppe mænd til en fest i Kokstad. Det lokale politi undersøgte situationen, og Zuma var forhindret i at forlade landet i en periode.

Klubber som spiller 
 Supersport United, Sydafrika
 Vasco da Gama (Sydafrika)
 FC Nordsjælland (Danmark)
 Mamelodi Sundowns (Sydafrika)
 Arminia Bielefeld (Tyskland)
 FC København – 188 kampe / 53 mål (var topscorer i klubben i 2001)
 Orlando Pirates (Sydafrika)
 African Wanderers (Sydafrika)
 Mighty Pa (Sydafrika)
 Super Sport United (Sydafrika)

Spillerhæder 
 2001 Årets spiller i FC København
 2007 Bedste spiller i FC København nogensinde.

Se også 
 Zuma the puma - dokumentarfilm af Jon Bang Carlsen

Referencer

Eksterne henvisninger 

Fodboldspillere fra Sydafrika
Deltagere ved verdensmesterskabet i fodbold 2002
Fodboldspillere fra Arminia Bielefeld
Fodboldspillere fra FC København
Fodboldspillere fra FC Nordsjælland
Personer fra Durban
Angribere (fodbold)
David Nielsen

David Nielsen (født 1. december 1976) er en dansk fodboldtræner og tidligere fodboldspiller. David Nielsen spillede som angriber og har spillet i fem forskellige superligaklubber. Han har siden 2. oktober 2017 fungeret som træner for AGF, indtil han og klubben blev enige om at ophæve samarbejdet ved afslutningen af sæsonen 2021/2022. 

Han var træner i forskellige norske klubber samt i Lyngby Boldklub fra 2015 til 2017, inden han i slutningen af september 2017 blev ansat i AGF.

Spillerkarriere 
Den 26. januar 2009 skiftede han til SK Brann i en bytte aftale med Njogu Demba-Nyrén, fordi Odense Boldklub ikke vil beholde ham efter hans selvbiografi (Sorte Svin).

Trænerkarriere 
Han blev den 30. september 2017 ansat som ny cheftræner i AGF efter fyring af Glen Riddersholm. Han var med til at skaffe klubben det bedste resultat siden 1997, da AGF vandt bronze i Superligaen i 2020, men sæsonen 2021-2022 blev ikke god for klubben, der kun med nød og næppe klarede sig fri af nedrykning, og derfor besluttede klubben og David Nielsen at ophæve samarbejdet med udgangen af sæsonen.

Sorte Svin 
I år 2008 udgav han Sorte Svin. En fodboldbiografi om sig selv, der gav meget debat i hele fodbold Danmark. Bogen indeholdt en masse detaljer om de mange kontroversielle episoder som David Nielsen gennem sin karriere har været involveret i, bl.a. utallige voldsepisoder og spilleskandalen hvor David Nielsen sammen med holdkammeraten Jimmy Nielsen tabte et millionbeløb i hasardspil og var skyld i at den lokale kiosk "Spilleboxen" måtte lukke grundet den ubetalte milliongæld.

Privat 
David Nielsen er født i Sønderborg, men flyttede kort efter til Skagen med sin mor, hvor han også er opvokset.

Hans far er fra den Demokratiske Republik Congo.

Spillerhæder 
 1999 Årets spiller i FC København
 1998, 1999 og 2000: Topscorer i FC København

Bogudgivelser 
 Sorte Svin,  2008. Officiel hjemmeside

Referencer

Eksterne henvisninger 
 

Fodboldtrænere fra Danmark
Fodboldspillere fra Danmark
Fodboldspillere fra Skagen Idræts Klub
Fodboldspillere fra Frederikshavn fI
Fodboldspillere fra Odense Boldklub
Fodboldspillere fra FC København
Fodboldspillere fra FC Midtjylland
Fodboldspillere fra Strømsgodset IF
Fodboldspillere fra AaB
Fodboldspillere fra Grimsby Town F.C.
Fodboldspillere fra Norwich City F.C.
Fodboldspillere fra Wimbledon F.C.
Fodboldspillere fra Lyngby Boldklub
Fodboldspillere fra IK Start
Fodboldtrænere fra Lyngby Boldklub
Personer fra Skagen
Fodboldtrænere for AGF